燕臺四首 春
作者：李商隱
朝代：唐

paragraphs: 風光冉冉東西陌，幾日嬌魂尋不得。
蜜房羽客類芳心，冶葉倡條徧相識。
暖藹輝遲桃樹西，高鬟立共桃鬟齊。
雄龍雌鳳杳何許，絮亂絲繁天亦迷。
醉起微陽若初曙，映簾夢斷聞殘語。
愁將鐵網罥珊瑚，海闊天翻迷處所。
衣帶無情有寬窄，春煙自碧秋霜白。
研丹擘石天不知，願得天牢鎖冤魄。
夾羅委篋單綃起，香肌冷襯琤琤珮。
今日東風自不勝，化作幽光入西海。